Diari Oficial de la Generalitat Valenciana


Sumari del DOGV 8528, del 12-04-2019 (2019/3754)

ORDRE 2/2019, de 9 d'abril, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió directa d'ajudes per raons de caràcter públic, social i humanitari a persones i unitats de convivència en situació d'emergència habitacional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8528

Data del DOGV
:   12-04-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/3754


Data del document
:   09-04-2019

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * ajuda pública

ORDRE 2/2019, de 9 d'abril, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió directa d'ajudes per raons de caràcter públic, social i humanitari a persones i unitats de convivència en situació d'emergència habitacional. [2019/3754]  
La Llei 2/2017, de 3 de febrer, de la Generalitat, de la funció social de l'habitatge de la Comunitat Valenciana es va publicar en el Diari Oficial de la Generalitat Valenciana en data 9 de febrer, i entrà en vigor l'1 de març de 2017.  
En l'article 2 de la llei esmentada, relatiu al dret a gaudir d'un habitatge assequible, digne i adequar, disposa que les administracions públiques han de garantir l'efectiva satisfacció d'aquest dret.  
El capítol I del títol V, dedicat a les actuacions de foment estableix un sistema d'ajudes públiques per al pagament del lloguer a persones i unitats de convivència amb ingressos baixos o moderats, on el cost de l'habitatge els pot situar en risc d'exclusió social residencial, de manera que no se supere el 25 per 100 dels ingressos, i s'encomana a la conselleria competent en matèria d'habitatge l'elaboració d'aquest sistema d'ajudes.  
En aquest sentit, l'article 22 de la Llei 2/2017, de 3 de febrer, estableix a aquest efecte les prestacions d'urgència per a fer front al pagament de lloguer o de quotes hipotecàries en situacions especials d'emergència, en les condicions que reglamentàriament s'establisquen, podent-se atorgar sense concurrència i amb els informes previs favorables dels serveis socials municipals.  
Les circumstàncies assenyalades en la Llei 2/2017 justifiquen el caràcter singular de les ajudes, i el nombre de desnonaments existents acrediten l'interés públic, social, econòmic i humanitari per a l'aprovació de la present ordre i la seua necessitat de realitzar el pagament de les ajudes mitjançant concessió directa i no concurrència competitiva, donada la urgència en el pagament de les ajudes.  
En virtut del que es disposa en la disposició addicional cinquena de la Llei 28/2018, de 28 de desembre, de pressupostos de la Generalitat per a l'exercici 2019, relativa a la concessió directa de subvencions, les bases reguladores de la concessió de les subvencions objecte de la present ordre no es poden considerar disposició de caràcter general.  
  
En relació amb la política de la competència de la Unió Europea, les ajudes que es convoquen no requereixen notificació o comunicació a la Unió Europea, per tal com no falsegen o amenacen de falsejar la competència, de conformitat amb el que s'estableix en l'article 107 del Tractat de Funcionament de la Unió Europea.  
En virtut de quant antecedeix, vistes la Llei 38/2003, de 17 de novembre, general de subvencions, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 28/2018, de 28 de desembre, de pressupostos de la Generalitat per a 2019 i altres normes aplicables, i en virtut de les facultats conferides per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article primer. Objecte de l'ordre  
La present ordre té per objecte establir les bases reguladores de les ajudes per al pagament de lloguers en situacions especials d'emergència habitacional, amb la finalitat de possibilitar l'accés a l'habitatge o, si escau, evitar la seua pèrdua, dins del reconeixement al dret subjectiu a l'habitatge regulat en la Llei 2/2017, de 3 de febrer, de la Generalitat, per la funció social de l'Habitatge de la Comunitat Valenciana  
  
  
Article segon. Concessió directa  
Les ajudes es concedeixen de forma directa, en aplicació del que es fixa en l'article 168, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la modificació de la disposició addicional cinquena de la Llei 28/2018, de 28 de desembre, de pressupostos de la Generalitat per a l'exercici 2019, relativa a la concessió directa de subvencions.  
La norma de rang legal que imposa a l'administració el seu atorgament és la Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana.  
  
  
DISPOSICIÓ ADDICIONAL  
  
Única. Habilitació normativa  
La direcció general competent en matèria d'habitatge, queda facultada per a dictar quantes instruccions i resolucions resulten necessàries per al desenvolupament i aplicació de la present ordre.  
  
  
DISPOSICIONS FINALS  
  
Primera. Normativa aplicable  
A més del que es fixa en aquesta ordre, seran aplicables la Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana, la Llei 38/2003, de 17 de novembre, general de subvencions, el reglament de desplegament aprovat pel Reial decret 887/2006, de 21 de juliol, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 28/2018, de 28 de desembre, de pressupostos de la Generalitat per a l'exercici 2019 i altra normativa aplicable preceptivament.  
  
Segona. Entrada en vigor  
La present ordre entra en vigor l'endemà de ser publicada en el Diari Oficial de la Generalitat Valenciana.  
  
València, 9 d'abril de 2019  
  
La consellera d'Habitatge, Obres Públiques  
i Vertebració del Territori,  
MARÍA JOSÉ SALVADOR RUBERT  
  
ANNEX I  
Bases reguladores  
  
Primera. Objecte  
És objecte de regulació per mitjà d'aquestes bases la concessió directa d'ajudes, com a prestacions d'urgència per a fer front al pagament de lloguer en situacions especials d'emergència habitacional, amb la finalitat de possibilitar l'accés a l'habitatge o evitar-ne la pèrdua.  
  
  
Segona. Persones o unitats de convivència beneficiàries  
1. Podran ser beneficiàries de les ajudes contemplades en aquesta ordre les persones o unitats de convivència quan complisquen els següents requisits:  
a) Disposar de veïnatge administratiu en la Comunitat Valenciana, amb mínim d'un any de residència en aquesta, en el moment de sol·licitud de l'ajuda. Aquest requisit haurà de ser complit almenys per les tres quartes parts dels membres que conformen la unitat de convivència.  
  
A l'efecte de valorar el compliment d'aquest requisit quant a nombre de membres que formen la unitat de convivència, no es computaran com a tals aquells que no estiguen empadronats amb l'antiguitat mínima indicada, d'acord amb el que es disposa en el paràgraf anterior, llevat que aquests siguen menors d'edat incorporats a la unitat de convivència per naixement, adopció o guarda amb posterioritat a la data de presentació de la sol·licitud; no obstant això, sí que seran tinguts en compte, a l'efecte del compliment del requisit de renda, els ingressos econòmics dels membres de la unitat de convivència incorporats a aquesta amb posterioritat a aquesta data.  
Aquesta circumstància no es tindrà en comptes en els casos de dones víctimes de violència de gènere.  
b) Ser titular, en qualitat d'arrendatari, d'un contracte d'arrendament d'habitatge formalitzat en els termes de la Llei 29/1994, de 24 de novembre, d'arrendaments urbans, per la qual cosa el/la titular de la sol·licitud d'ajuda haurà de coincidir amb el/la titular del contracte d'arrendament. Aquesta circumstància haurà de ser acreditada de conformitat amb el que s'estableix en les presents bases.  
c) L'habitatge arrendat ha de constituir la residència habitual de la persona o unitat de convivència sol·licitant de l'ajuda. A aquest efecte queden exclosos els subarrendaments i també els arrendaments als quals es refereix l'article 3 de la Llei 29/1994, de 24 de novembre, d'arrendaments urbans, «arrendaments per a usos diferents de l'habitatge».  
  
d) No posseir cap membre de la unitat de convivència la titularitat o un altre dret real sobre un altre habitatge que els permeta disposar del ple ús d'un habitatge estable i habitable.  
e) Que la persona arrendatària o qualsevol dels membres de la unitat de convivència, no tinga parentiu fins al segon grau de consanguinitat o d'afinitat amb la persona arrendadora de l'habitatge.  
f) Estar inscrita la persona o la unitat de convivència en el Registre de Demandants d'Habitatge.  
g) Acreditar la concurrència de les dues circumstàncies econòmiques següents:  
g.1. Ingressos de la unitat de convivència. Es computarà a l'efecte dels ingressos, el conjunt dels ingressos anuals de tots els membres que conformen la unitat de convivència, en relació amb el nombre de membres d'aquesta unitat, de manera que el conjunt dels ingressos dels membres de la unitat de convivència no supere el límit d'una vegada l'IPREM anual de 14 pagues, com a supòsit general.  
Aquest límit serà de 1,5 vegades o de 2 vegades l'Indicador Públic de Renda d'Efectes Múltiples per als supòsits en què algun dels seus membres tinga reconegudes alguna de les circumstàncies exposades en el quadre següent.  
g.2. Esforç en renda de lloguer. La renda del lloguer resulta superior al 50 % dels ingressos nets que perceba el conjunt dels membres de la unitat de convivència com a supòsit general.  
Aquest límit serà del 40 % o del 30 %, si escau, en funció que es reconeguen les mateixes circumstàncies que determinen els límits d'ingressos, detallades a continuació:  
  
Ingressos de la unitat de convivència Esforç en renda de lloguer Circumstàncies a tenir en compte  
1 IPREM Major 50 % Supòsit general  
1,5 IPREM Major 40 % ·Família nombrosa de categoria general.  
·Un grau de diversitat funcional igual o superior al 33 per 100.  
·Situació de dependència o malaltia que la l'incapacite de forma parcial per a realitzar una activitat laboral.  
2 IPREM Major 30 % ·Família nombrosa de categoria especial.  
·Un grau de diversitat funcional reconegut igual o superior al 65 per cent dels següents tipus: persones amb paràlisi cerebral, amb malaltia mental, amb discapacitat intel·lectual, persones amb discapacitat física o sensorial.  
·En els casos de malaltia greu que la/l'incapacite, la persona o el seu cuidador o la seua cuidadora, per a realitzar una activitat laboral de forma permanent.  
  
  
h) Trobar-se la persona o unitat de convivència en situació d'emergència habitacional acreditada mitjançant un informe dels serveis socials municipals de l'entitat local, com a resultat de la detecció d'una situació d'especial vulnerabilitat econòmica o exclusió social que determine la conveniència o necessitat d'intervenció pública.  
  
La situació d'especial vulnerabilitat o exclusió social s'entendrà provocada per:  
h.1. La impossibilitat econòmica de fer front a la renda de lloguer pactada en el contracte d'arrendament per la situació econòmica del/de la sol·licitant de l'ajuda, encara que es trobe immers/a en procediment de desnonament de l'habitatge habitual per falta de pagament de la renda de lloguer.  
h.2. Per la impossibilitat d'accés a un habitatge en arrendament per falta de recursos econòmics i, si a causa d'aquesta circumstància, no es pot formalitzar un contracte d'arrendament. En aquest supòsit, la part sol·licitant estarà exclosa del requisit exigit en la base Segona, punt 1, apartat b, en el moment de presentació de la sol·licitud.  
2. A l'efecte del que es disposa en les presents bases per a l'obtenció de les ajudes, es considera unitat de convivència el conjunt de persones que estan empadronades en un mateix habitatge, existisquen o no llaços familiars entre aquestes.  
3. Queden excloses de les ajudes regulades en les presents bases les persones o unitats de convivència sol·licitants, que hagen obtingut alguna solució habitacional per part d'alguna entitat local o hagen sigut adjudicatàries d'un habitatge del parc públic de la Generalitat.  
  
Tercera. Excepció de compliment de determinats requisits  
Podran ser beneficiàries de les ajudes, ateses les circumstàncies d'especial necessitat a les quals es destina l'ajuda, les persones o unitats de convivència, encara que es troben en els següent casos:  
1. Tenir deutes en període executiu de qualsevol ingrés de dret públic de la Comunitat Valenciana.  
2. No trobar-se al corrent en el compliment de les obligacions tributàries o enfront de la seguretat social imposades per les disposicions vigents.  
3. Haver sol·licitat la declaració de concurs voluntari, haver sigut declarada insolvent en qualsevol procediment, trobar-se declarada en concurs, llevat que en aquest haja adquirit l'eficàcia un conveni, estar subjecta a intervenció judicial o haver sigut inhabilitada conforme a la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
  
  
Quarta. Concepte de les ajudes  
1. Es considera concepte subvencionable la renda de lloguer que conste en el contracte d'arrendament.  
2. No seran subvencionables les despeses generals, fiances, serveis, tributs, càrregues i responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer. En els supòsits en els quals l'import a abonar a l'arrendador incloga despeses diferents de la renda del lloguer, i no estiguen desglossats en el contracte, es prendrà com a import de la renda el 90 per 100 de l'import total.  
  
Cinquena. Finançament  
1. Les ajudes es concediran amb càrrec al programa 80.09.98.069.77, de la línia pressupostària S8270000, «Llei per la funció social de l'habitatge: emergències habitacionals», del capítol 4 dels pressupostos de la Generalitat per a 2019.  
2. L'import global màxim a concedir en l'exercici 2019 serà de 2.000.000 euros, amb quantia i fons propis de la Generalitat.  
L'import global de les ajudes podrà ser ampliat en el cas d'existir disponibilitats pressupostàries, en el supòsit de resultar insuficient per a atendre les sol·licituds que acrediten complir els requisits i altres condicions establides en aquestes bases.  
  
Sisena. Import de l'ajuda  
1. L'import de l'ajuda en concepte de lloguer s'establirà sobre la base del lloguer que conste en el contracte d'arrendament calculat d'acord amb el que s'estableix en els apartats següents.  
2. El període subvencionable serà de dotze mesos corresponents a l'any natural en què es concedisca l'ajuda, podent destinar-se les ajudes al pagament de rendes vençudes anteriors al moment de la seua concessió.  
3. L'import de l'ajuda es calcularà atenent els ingressos de la persona o unitat de convivència, de tal forma que l'ajuda concedida permeta que les rendes de lloguer no suposen un esforç econòmic major del 25 per 100 dels ingressos de les persones o unitats de convivència, i d'acord amb els límits de rendes de lloguer següents:  
  
Zones Import màxim anual lloguer Import màxim mensual lloguer  
A-1: València 5.760 - 480 -  
A-2: Alacant i Castelló de la Plana 5.220 - 435 -  
B 5.220 - 435 -  
C-1 i C-2 4.620 - 385 -  
A 4.020 - 335 -  
  
  
La pertinença dels municipis de la Comunitat Valenciana a cada zona consta en l'annex II de la present ordre.  
La quantia de l'ajuda concedida no podrà superar el 80 per 100 de la renda de lloguer.  
4. En el cas que la persona o unitat de convivència no tinguera subscrit contracte d'arrendament d'habitatge en el moment de formalitzar la sol·licitud de l'ajuda es presumiria, a priori, per al càlcul de l'ajuda una quantia estimada equivalent a l'import màxim mensual del lloguer establit en la taula de l'apartat anterior.  
Posteriorment, es realitzaria el càlcul de l'ajuda real que corresponga, en el moment en què s'aporte el contracte d'arrendament subscrit, amb la indicació de la renda del lloguer, que determinarà l'efectiva ajuda que correspon.  
5. La part de la renda mensual no subvencionada serà abonada per l'arrendatari del contracte fins a cobrir el total del rebut.  
  
Setena. Càlcul d'ingressos  
Sense perjudici del que s'estableix en l'apartat g de la base segona, per a la determinació dels ingressos de la persona o unitat de convivència, s'atendrà al següent:  
1. Es partirà de les quanties de la base imposable general i de l'estalvi, regulades en els articles 48 i 49 respectivament, de la Llei 35/2006, de 28 de novembre, de l'impost sobre la renda de les persones físiques, corresponent a la declaració o declaracions presentades per la persona sol·licitant o per cadascun dels membres de la unitat de convivència majors de 16 anys, relatives a l'últim període impositiu amb termini de presentació vençut, en el moment de la sol·licitud de l'ajuda corresponent.  
Si la part sol·licitant no haguera presentat la declaració de la renda, i no es pogueren obtenir dades acreditatives dels ingressos, s'hauria d'aportar justificant de vida laboral i en funció de la situació en la qual es troben:  
- En el cas de desocupació, certificat expedit pel Servei Valencià d'Ocupació i Formació, amb indicació dels ingressos percebuts durant l'últim exercici fiscal vençut.  
- En el cas de pensió de jubilació, d'incapacitat permanent, d'invalidesa, viduïtat, orfandat o unes altres, prestació de serveis socials o qualsevol altre tipus d'ajuda econòmica, haurà d'aportar certificació emesa per l'organisme competent, amb indicació dels ingressos obtinguts durant l'últim exercici fiscal vençut.  
- Declaració responsable sobre els ingressos de la unitat de convivència corresponents a l'últim exercici fiscal vençut, a l'efecte de determinar els ingressos reals del sol·licitant de l'ajuda.  
Tot l'anterior sense perjudici que es puga aportar qualsevol altra justificació dels ingressos admesa en dret.  
2. La quantia dels ingressos resultant serà ponderada mitjançant l'aplicació d'un coeficient multiplicador únic, comprés entre 0,70 i 1, atesa la ubicació de l'habitatge i al nombre de membres de la unitat de convivència. Aquest coeficient resulta de la multiplicació del coeficient associat al nombre de membres en la unitat de convivència (eix horitzontal) amb el coeficient associat a la ubicació (eix vertical) de l'habitatge o actuació protegida. La taula adjunta indica ja el resultat d'aquest producte.  
La relació de municipis i la seua adscripció a cada zona, s'adjunta com a annex II a la present ordre.  
  
Zona d'ubicació de l'habitatge o actuació protegida Nombre de membres de la unitat de convivència  
 1 2 3 4 5 6  
 A-1 0,80 0,77 0,75 0,74 0,72 0,70  
 A-2 0,85 0,82 0,80 0,78 0,77 0,75  
 B 0,90 0,86 0,85 0,83 0,81 0,79  
 C-1 i C-2 0,95 0,91 0,89 0,87 0,86 0,84  
 A 1,00 0,96 0,94 0,92 0,90 0,88  
  
  
Quan la unitat de convivència es trobe integrada per alguna persona en situació de dependència, dona víctima de violència de gènere o que tinga menors a càrrec seu, i també les unitats de convivència monoparentals femenines, es considerarà integrada la unitat de convivència pels membres que corresponguen, addicionant un més per cada membre que es trobe en alguna d'aquestes situacions excepcionals.  
  
  
Huitena. Règim d'incompatibilitat de les ajudes  
1. Les ajudes regulades en aquesta ordre són incompatibles amb la percepció d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, de conformitat amb l'article 19.2 de la Llei 38/2003, de 17 de novembre i altra normativa aplicable. Si la persona o unitat de convivència sol·licitant percep ajudes per a atendre el pagament de l'habitatge, haurà de fer constar aquesta circumstància en la sol·licitud, on s'indicarà quines prestacions rep la persona o unitat de convivència per a atendre el pagament de l'habitatge com a prestació d'emergència social.  
  
Així mateix, són incompatibles amb les ajudes del programa de lloguer d'habitatge i el programa d'ajudes al lloguer per a joves, establides en el Pla Estatal d'Habitatge 2018-2021, regulat en el Reial decret 106/2018, de 9 de març.  
2. Les ajudes regulades en aquesta ordre són incompatibles amb la percebuda per a lloguer d'habitatge inclòs en la Renda Valenciana d'Inclusió.  
  
Novena. Règim de concessió  
Les ajudes es concediran en règim de concessió directa, atesa la mera concurrència dels requisits per a ser persona o unitat de convivència beneficiària, sense que siga necessari establir la comparació de les sol·licituds ni la prelació entre aquestes, i és per això que es tramitaran les sol·licituds seguint l'ordre correlatiu d'entrada en el registre de l'òrgan competent per a la tramitació escaient, sempre que existisca consignació pressupostària.  
  
Desena. Presentació de sol·licituds  
1. El procediment per a la concessió de les ajudes podrà iniciar-se d'ofici o a instàncies de part. Els expedients seran incoats d'ofici, quan concórreguen circumstàncies greus, extraordinàries i urgents de les quals tinga coneixement aquesta administració perquè li ha comunicat l'òrgan judicial la imminent pèrdua de l'habitatge en un procediment de desnonament on s'haja acreditat la situació de vulnerabilitat i si així ho aconsellen. Si s'inicia d'ofici, hauran de garantir-se en la seua tramitació els requisits exigits en les presents bases.   
2. Per a la concessió de les ajudes, el termini de presentació de sol·licituds s'iniciarà a partir del cinqué dia hàbil comptant des de l'endemà de la publicació de la present ordre en el Diari Oficial de la Generalitat Valenciana i romandrà obert amb caràcter permanent fins al 31 d'octubre de l'any en curs, o següent dia hàbil, mentre no s'haja esgotat el crèdit habilitat en cada exercici pressupostari per al pagament d'aquestes ajudes. Si es produïra aquesta circumstància, es publicaria en la pàgina web de la Conselleria d'Habitatge, Obres Públiques i Vertebració del Territori i acabaria el termini de sol·licitud d'ajudes per a l'exercici corresponent.  
En el cas que l'import global destinat a aquestes ajudes fora ampliat, es procediria a l'obertura novament del termini de sol·licitud de les ajudes, mitjançant anunci publicat en la forma indicada amb anterioritat.  
Per als successius anys de vigència d'aquesta ordre, el termini de sol·licituds s'iniciarà a partir del moment en què quede habilitat el pressupost de l'exercici corresponent, la qual cosa es posarà en general coneixement mitjançant la publicació d'anunci en la pàgina web de la citada conselleria i finalitzarà una vegada esgotat el crèdit disposat, en els mateixos termes assenyalats en els paràgrafs anteriors.  
Les sol·licituds d'ajudes, que en finalitzar l'exercici pressupostari hagen sigut desestimades per esgotament del crèdit pressupostari, hauran de sol·licitar l'ajuda novament en l'exercici següent.  
3. Per a sol·licitar aquesta ajuda la persona o unitat de convivència sol·licitant es dirigirà al seu ajuntament, mancomunitat o entitats instrumentals locals corresponents, organitzacions socials representatives que exercisquen una funció social en matèria d'habitatge, així regulat en el seu estatuts o normes internes de funcionament, associacions sense ànim de lucre i ONG que seran les encarregades de sol·licitar l'ajuda de forma telemàtica, segons model normalitzat, a través de la seu electrònica de la Generalitat i amb la prèvia autorització del sol·licitant.  
  
  
Onzena. Inscripció de les entitats per a sol·licitar les ajudes  
A l'efecte d'emplenar les sol·licituds de les ajudes, les entitats sol·licitants esmentades hauran d'inscriure's en la Conselleria d'Habitatge, Obres Públiques i Vertebració del Territori com a entitat tramitadora, amb caràcter previ a la presentació de les sol·licituds d'ajuda, per a això la persona que vaja a realitzar els tràmits en nom de l'entitat haurà d'emplenar un tràmit telemàtic d'inscripció de l'entitat accessible des de la seu electrònica de la Generalitat. Una vegada realitzada la inscripció corresponent, se li notificarà pels mitjans indicats en el tràmit si escau o no la seua inscripció.  
A aquest efecte, la persona que representa a l'entitat tramitadora ha d'adjuntar a la sol·licitud d'inscripció la documentació pertinent que acredite a l'entitat que representa i la seua relació jurídica amb aquesta.  
El termini per a la inscripció de les entitats que hagen de sol·licitar les ajudes s'iniciarà a partir de l'endemà de la publicació de la present ordre en el Diari Oficial de la Generalitat Valenciana i romandrà obert amb caràcter permanent fins al 31 d'octubre de l'any en curs.  
La relació d'entitats inscrites per a la tramitació de les ajudes contemplades en la present ordre es publicarà en la web de la Conselleria d'Habitatge, Obres Públiques i Vertebració del Territori i aquesta inscripció farà efecte per a la present i per a posteriors convocatòries sense necessitat de renovació, llevat que es modifique alguna de les condicions d'aquestes.  
  
Dotzena. Documentació a aportar juntament amb la sol·licitud  
La sol·licitud es presentarà acompanyada de la següent documentació:  
1. Còpia del contracte d'arrendament de l'habitatge, amb esment exprés de l'import del lloguer i de la duració mínima d'un any, formalitzat en els termes de la Llei 29/1994, de 24 de novembre, d'arrendaments urbans, signat per la part arrendadora i arrendatària en totes les seues pàgines. En cas d'existir més d'un contracte consecutiu en el període subvencionable, s'han d'aportar tots.  
En cas de no disposar de contracte, declaració responsable de no disposar d'aquest document i compromís d'aportar-ho a l'administració quan siga subscrit, i en tot cas, en el moment assenyalat en la base dissetena.  
2. Informe dels serveis socials municipals que acredite la situació de gravetat i urgència de la persona o unitat de convivència sol·licitant que provoca el risc d'exclusió social per la pèrdua de l'habitatge, per no disposar dels recursos econòmics suficients per al pagament del seu lloguer.  
3. Volant únic d'empadronament que acredite, a data de la sol·licitud, les persones que tenen el seu domicili habitual en l'habitatge objecte del contracte, a l'efecte de determinar la unitat de convivència. El document haurà de ser únic per habitatge, incloent a totes les persones que figuren empadronades en aquesta i haurà d'estar vigent. A l'efecte de la present ordre, el volant únic d'empadronament haurà de tenir una vigència de tres mesos, llevat que l'ajuntament determine un altre termini en aquest document.  
En el cas que no es disposara de contracte de lloguer en el moment de realitzar la sol·licitud, compromís d'aportar la certificació de què es tracta, juntament amb el contracte que se subscriga, de conformitat amb l'indicat en l'apartat a.  
4. Acreditació que és perceptor/sol·licitant de la Renda Valenciana d'Inclusió i no percep el complement d'aquesta en concepte de lloguer.  
  
5. Document annex, segons model normalitzat, que contindrà declaracions responsables i autoritzacions relatives a tots els membres de la unitat de convivència majors de 16 anys, detallades en els apartats següents.  
a) La declaració responsable ha de contenir els següents punts:  
- No ser persona titular del ple domini o usufructuària d'algun habitatge a Espanya per qualsevol títol legal. Els qui sent titulars d'un habitatge no disposen d'aquest per causa de separació o divorci, o no puguen habitar-lo per qualsevol altra causa aliena a la seua voluntat, hauran d'acreditar-ho documentalment.  
- No tenir parentiu en primer o segon grau de consanguinitat o d'afinitat amb la persona arrendadora de l'habitatge ni ser persona sòcia o partícip de la persona física o jurídica que actue com a part arrendadora.  
- Composició de la unitat de convivència i dels ingressos percebuts en l'últim any complet anterior a la presentació de l'ajuda.  
b) L'autorització dels interessats per a permetre a l'administració de la Generalitat per a procedir al tractament de les dades de caràcter personal en la mesura que resulte necessària per a la gestió de les ajudes, tot això de conformitat amb el que es determina en la Llei orgànica 3/2018, de 5 de desembre, de Protecció de Dades Personals i Garantia dels Drets Digitals o normativa que la substituïsca, i les seues normes de desplegament. Les dades de caràcter personal, econòmic, tributari o patrimonial de cadascun dels membres de la unitat de convivència major de 16 anys seran comprovades per l'administració en el marc de col·laboració establit amb les diferents administracions i entitats.  
  
Les declaracions responsables i autoritzacions han de ser signades per tots els membres de la unitat de convivència majors de 16 anys.  
  
6. En el cas que concórrega cap de les circumstàncies contingudes en la base Segona, apartat g, a considerar per al càlcul dels ingressos de la persona o unitat de convivència beneficiària, s'assenyalarà aquesta circumstància en l'annex que s'adjunta a la sol·licitud, i l'administració comprovarà d'ofici els extrems esmentats. Quan no es tinga accés per via telemàtica a la informació necessària, per a justificar la inclusió en algun dels grups d'especial atenció, s'haurà de presentar la següent documentació:  
- Sol·licituds presentades per persones que tenen la condició de família monoparental: certificat expedit segons el que s'estableix en el Decret 19/2018, de 9 de març, del Consell, pel qual es regula el reconeixement de la condició de família monoparental en la Comunitat Valenciana.  
- Sol·licituds presentades per unitats de convivència que constituïsquen família nombrosa: títol de família nombrosa.  
- Sol·licituds presentades per dones o unitats de convivència amb dones víctimes de violència de gènere: documentació judicial que acredite fefaentment dita circumstància.  
- Sol·licituds presentades per persones, o unitats de convivència amb algun membre amb diversitat funcional, amb un grau igual o superior al 33 per 100: certificat de l'Institut Nacional de la Seguretat Social acreditatiu d'aquest extrem o una altra documentació acreditativa d'aquesta circumstància.  
- Sol·licituds presentades per persones beneficiàries Renda Valenciana d'Inclusió: resolució de concessió de l'ajuda emesa per la conselleria competent en la matèria.  
- Sol·licituds presentades per persones, o unitats de convivència en la qual existisca alguna persona amb malaltia mental greu: informe del metge facultatiu emés per la unitat pública de salut mental.  
  
Tretzena. Procediment: instrucció i resolució  
1. Els òrgans competents per a la instrucció del procediment de concessió de les ajudes són els serveis territorials d'Habitatge i Rehabilitació, als qui correspon, així mateix, la seua resolució en virtut de la delegació de competències que per mitjà d'aquesta ordre s'efectua.  
  
2. Si la sol·licitud i documentació presentada fora incompleta o defectuosa, es requerirà al sol·licitant perquè, en el termini de 10 dies, aporte la documentació necessària o esmene els defectes observats, de conformitat amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, amb l'advertiment que si no ho fa es considerarà que ha desistit de la seua sol·licitud, prèvia notificació de la resolució en els termes de l'article 21 de la llei esmentada. Amb la documentació completada, s'elevarà a l'òrgan concedent a través de l'òrgan instructor, una proposta sobre concessió o denegació de les ajudes.  
3. La resolució haurà de tenir el següent contingut mínim:  
a) La indicació de la persona o unitat de convivència beneficiària.  
b) La quantia de la subvenció, l'aplicació pressupostària de la despesa i, si cal, la seua distribució pluriennal.  
c) La forma i seqüència del pagament i els requisits exigits per al seu abonament.  
d) Les condicions que, si escau, s'imposen a la persona o unitat de convivència beneficiària.  
e) El termini i la presentació dels rebuts de lloguer per part de les persones o unitats de convivència beneficiàries, el compliment de la finalitat per a la qual es concedeix la subvenció i de l'aplicació dels fons rebuts, de l'import, procedència i aplicació d'altres fons a les activitats subvencionades, en el cas que elles foren finançades també amb fons propis o altres subvencions o recursos.  
4. El termini màxim per a resoldre i notificar la resolució del procediment serà de sis mesos des de la data en què la sol·licitud haja tingut entrada en el registre de l'òrgan competent per a la seua tramitació. El venciment del termini màxim sense que s'haguera dictat i notificat la resolució expressa, legitima a la persona o unitat de convivència interessada per a entendre desestimada per silenci administratiu la sol·licitud de concessió de la subvenció.  
5. Contra la resolució que es dicte, que posa fi a la via administrativa, podrà interposar-se un recurs de reposició, en la forma i els terminis establits en la Llei 39/2015, d'1 d'octubre, del procediment administratiu comú de les administracions públiques, o bé directament el recurs contenciós administratiu en la forma i el termini que fixa la Llei 29/1998, de 13 de juliol, reguladora de la jurisdicció contenciosa administrativa.  
  
Catorzena. Notificació de la resolució  
La resolució del procediment s'ha de notificar a les persones o unitats de convivència beneficiària de l'ajuda de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques. Així mateix, el servei territorial d'Habitatge i Rehabilitació comunicarà als serveis socials municipals de la localitat on residisca la persona o unitat de convivència la resolució per la qual es concedeix o desestima l'ajuda. Tot això sense perjudici que la persona beneficiària que haja facilitat un número de telèfon mòbil al qual se la puga remetre mitjançant missatge de text, SMS, la informació sobre el lloc on se li notificarà la resolució de la sol·licitud d'ajuda.  
  
  
Quinzena. No publicació de les subvencions concedides  
De conformitat amb l'article 18.3.d de la Llei 38/2003, de 17 de novembre, general de subvencions, no serà necessària la publicació de la resolució de les sol·licituds de subvencions, per entendre que aquesta publicació pot ser contrària al respecte i salvaguarda de l'honor, la intimitat personal i familiar de les persones físiques, en virtut del que s'estableix en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge.  
  
Setzena. Pròrroga de les ajudes  
Les persones o unitats de convivència interessades beneficiàries d'aquestes ajudes hauran de sol·licitar l'ajuda per al segon i tercer any si persisteixen les circumstàncies que van determinar la situació d'emergència habitacional, tramitant la seua sol·licitud d'ajuda de la mateixa forma en què se sol·licita la primera ajuda.  
  
Dissetena. Abonament i justificació  
1. El pagament corresponent a l'ajuda concedida s'abonarà amb caràcter semestral, tot amb el pagament del primer semestre en el moment de la concessió de l'ajuda.  
Per a l'abonament de l'import de l'ajuda equivalent al segon semestre, la part beneficiària haurà d'aportar la justificació del pagament dels rebuts corresponents a quatre mensualitats de la renda de lloguer i l'acreditació que el contracte d'arrendament continua vigent mitjançant declaració responsable de l'arrendatari.  
2. Per a aquells casos que, en el moment de la sol·licitud de l'ajuda, la persona o unitat de convivència no disposa d'habitatge arrendat i per tant no aporta, juntament amb la sol·licitud, el contracte d'arrendament, haurà d'aportar en un termini màxim de sis mesos des de la data de concessió de l'ajuda, el contracte subscrit de lloguer i almenys un rebut justificatiu del pagament de la renda de lloguer. En cas contrari, no s'abonarà l'import d'ajuda equivalent al segon pagament semestral.  
  
Finalitzat el període per al qual s'ha concedit l'ajuda es procedirà a la justificació de la destinació de la que quede pendent de justificar.  
  
3. L'aportació de la documentació justificativa del pagament de la renda de lloguer es presentarà a través les entitats que tramiten l'ajuda, o bé, remetre-la directament als serveis territorials d'Habitatge i Rehabilitació.  
Serà justificació tant del pagament com de la destinació dels fons, la transferència realitzada a l'arrendador, el rebut bancari domiciliat o l'ingrés en efectiu en el compte de l'arrendador.  
En el document acreditatiu de pagament haurà de constar expressament:  
- la identificació completa de la persona que el fa i de qui el rep, i ha de coincidir, en tot cas, qui ho rep amb l'arrendador, qui el realitza amb el beneficiari o perceptor de l'ajuda, si fora diferent de l'arrendatari,  
- l'import  
- i el concepte pel qual es fa, amb indicació del mes a què correspon.  
4. En el cas que el pagament no s'haguera fet mitjançant transferència, domiciliació bancària o ingrés en efectiu en el compte de l'arrendador, s'hauria d'aportar els rebuts originals del pagament de cadascun dels mesos, en els quals necessàriament hauran de constar les següents dades: data d'expedició del rebut, nom, DNI, adreça i signatura de la persona arrendadora; nom i DNI de la persona arrendatària, adreça de l'habitatge objecte de subvenció, el mes de la renda a què correspon el rebut i l'import. No es consideraran vàlids els documents acreditatius del pagament que continga esmenes o ratllades ni aquells que no continguen les dades anteriorment citades.  
Si el beneficiari de l'ajuda no presentara en la forma i amb la documentació exigida conformement amb el que s'estableix en els apartats anteriors la justificació que les ajudes percebudes han sigut destinades al pagament de les rendes de lloguer d'habitatge, no es realitzarà cap pagament més, sinó que es revocarà l'ajuda i hi haurà la consegüent pèrdua de dret al cobrament de la quantia que reste, i també a l'inici d'expedient de reintegrament per l'import de les mensualitats no justificades.  
Si l'import de despesa justificada en cada anualitat fora inferior a l'ajuda màxima prevista per aquestes bases, o es produïra concurrència d'ajudes i com a conseqüència se superara el cost de la renda de lloguer, l'aportació de la conselleria es minoraria en la quantia corresponent.  
  
  
Dihuitena. Perceptors  
Poden ser perceptors de les ajudes:  
1. La persona o unitat de convivència sol·licitant, i beneficiària de les ajudes i titular del contracte d'arrendament, en concepte d'inquilí.  
  
2. L'arrendador/a de l'habitatge, ajuntament o ONG designades per a la seua percepció en la sol·licitud de l'ajuda en virtut de transmissió del dret de cobrament del beneficiari a favor de l'arrendador o persones designades, per a això serà necessari que en la sol·licitud s'emplene l'apartat corresponent.  
  
Dinovena. Modificació i reajustament de la resolució de concessió  
  
Tota alteració de les condicions tingudes en compte per a la concessió de la subvenció, podrà donar lloc a la modificació de la resolució de concessió. Caldrà la revocació i consegüent pèrdua de dret al cobrament i, si escau, el reintegrament de l'ajuda concedida, i també l'interés de demora corresponent des del moment del pagament de l'ajuda, en cas de falsedat en les condicions requerides per a la seua concessió, i també en el cas d'incompliment de l'obligació de justificació en els termes i forma establits en la base desena. El procediment es regirà pel que es disposa en la Llei 38/2003, de 17 de novembre, general de subvencions i RD 887/2006 de 21 de juliol, pel qual s'aprova el reglament de la llei esmentada.  
  
Vintena. Extinció del dret a l'ajuda  
Es consideren com a causes d'extinció la mort de la persona beneficiària, sempre que no tinga persones a càrrec seu, o quan deixen de complir-se els requisits per al dret subjectiu a l'ajuda.  
  
Vint-i-unena. Obligacions de les parts beneficiàries  
Són obligacions de la persona o unitat de convivència beneficiàries:  
  
1. Mantenir un contracte de lloguer d'habitatge, abonar les corresponents quotes o mensualitats de lloguer i destinar aquest a habitatge habitual i permanent durant el període subvencionat i aportar els justificants de pagament.  
2. Comunicar a l'òrgan concedent, a través dels serveis socials municipals, l'obtenció d'altres subvencions, ajudes, ingressos o recursos que financen les activitats subvencionades, de qualsevol administració o ens públic o privat, nacional o internacional. Aquesta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
3. Comunicar a l'òrgan concedent a través dels serveis socials municipals el canvi de domicili o de l'adreça de correu electrònic durant el període en el qual la subvenció és susceptible de control.  
  
4. Comunicar qualsevol alteració de les condicions tingudes en compte per a la concessió de la subvenció.  
  
Vint-i-dosena. Reintegrament de les subvencions  
S'exigirà el reintegrament de la subvenció, en els supòsits i els termes establits en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.